Δημήτρης Σιούρθας

Ο **Δημήτρης Σιούρθας**, γεννημένος στις 5 Απριλίου 1942 στην Ελευθερούπολη, είναι Έλληνας παλαίμαχος ποδοσφαιριστής, ο οποίος αγωνίστηκε ως κεντρικός αμυντικός για τις ομάδες του Ορφέα Ελευθερούπολης, της  Ανάπλασης Τυρνάβου και του Άρη Θεσσσαλονίκης.

## Καριέρα
Ο Σιούρθας ξεκίνησε να αγωνίζεται ως αμυντικός στην ομάδα της γενέτειράς του, τον Ορφέα Ελευθερούπολης . 

Τον Αύγουστο του 1960 μεταγράφηκε μαζί με τον συμπαίκτη του Στέφανο Ζουρνατζή, στον Άρη. Στην ουσία η μεταγραφή αυτή πραγματοποιήθηκε με κύριο σκοπό να μπορέσει ο παίκτης να συνεχίσει την αθλητική του καριέρα παράλληλα με τις σπουδές του καθώς την περίοδο εκείνη είχε εισαχθεί και φοιτούσε στη Ιατρική Σχολή του Α.Π.Θ.. Από τα πρώτα φιλικά του καλοκαιριού και με καθαρά αγωνιστικά κριτήρια, διαφάνηκε ότι ο Σιούρθας αποκτήθηκε για να επανδρώσει τη δεύτερη ομάδα του συλλόγου καθώς ήταν ακόμη πολύ άπειρος για να στηριχθεί επάνω του η ομάδα. Έτσι παράλληλα με τις προπονήσεις που πραγματοποιούσε με την αναπληρωματική ομάδα του Άρη, αγωνίζονταν και με την ποδοσφαιρική ομάδα της Σχολής του στο εσωτερικό πανεπιστημιακό πρωτάθλημα. 

Το καλοκαίρι του 1963, ο Άρης παρεχώρησε τον νεαρό παίκτη με υποσχετική, στην Ανάπλαση Τυρναβου, η οποία έλαβε μέρος στον Δ’ Όμιλο της Β’ Εθνικής.

Επέστρεψε στον Άρη και αγωνίστηκε για πρώτη φορά σε αγώνα της Ά Εθνικής, στις 10 Ιανουαρίου 1965, στην εκτός έδρας ισοπαλία των "κίτρινων" με τον Εθνικό (τελικό σκορ 2-2). 

Συνολικά αγωνίστηκε στα 14 από τα 30 παιχνίδια του πρωταθλήματος της σεζόν 1964/65 και σε όλα (3) τα ματς του Κυπέλλου Ελλάδας.

Τη σεζόν 1965/66 αγωνίστηκε μόνο σε 5 αγώνες πρωταθλήματος.

Τη σεζόν 1966/67 αγωνίστηκε σε 12 αγώνες πρωταθλήματος, σε 2 αγώνες για το θεσμό του Κυπέλλου Ελλάδας. Παράλληλα στην αρχή αυτής της αγωνιστικής σεζόν, και πιο συγκεκριμένα στις 21 Σεπτεμβρίου 1966, πραγματοποίησε και την μοναδική του συμμετοχή στις ευρωπαϊκές διοργανώσεις, αγωνιζόμενος με τη φανέλα του Άρη στον επαναληπτικό του Τορίνο κόντρα στη Γιουβέντους για το θεσμό του Κυπέλλου Διεθνών Εκθέσεων.]

Η σεζόν 1967/68, ξεκίνησε άσχημα για τον παίκτη και έμελλε να είναι η τελευταία του στον Άρη. Στις 21/8/1967, ο Σιούρθας τιμωρήθηκε με τρίμηνο αποκλεισμό από τις αγωνιστικές δραστηριότητες της ομάδας από τη διοίκηση του συλλόγου για τις δια του τύπου κρίσεις που εξέφρασε αναφορικά με τη διοίκηση και το σωματείο.

Στις 12 Νοεμβρίου του ιδίου έτους, με μεσολάβηση του προπονητή της ομάδας, του Σεβεριάνο Κορέιρα του χαρίστηκε το υπόλοιπο της «ποινής» του και επανήλθε στην ομάδα και τρεις ημέρες αργότερα (15/11/1967) συμμετείχε σε ένα χαμηλής σπουδαιότητας ματς για το Κύπελλο Ελλάδας, κόντρα στον **Κανάρη Θεσσαλονίκης**, στο οποίο οι κίτρινοι επικράτησαν με 4-0.

Στη συνέχεια αγωνίστηκε σε 2 ακόμη παιχνίδια για το πρωτάθλημα, στις 26 Νοεμβρίου κόντρα στον Βύζαντα Μεγάρων , και στις 2 Δεκεμβρίου κόντρα στο Αιγάλεω. Έκτοτε οι σχέσεις του με την ομάδα επιδεινώθηκαν ξανά και τέθηκε στο οριστικά σε αγωνιστική απραξία. Μάλιστα το Δεκέμβριο του 1968 κατέθεσε προσφυγή ενώπιον  της Ε.Π.Ο., επιζητώντας την αποδέσμευσή του από την ομάδα του Άρη.

Στα τέλη του 1968 έλαβε το πτυχίο του ως απόφοιτος Ιατρικής από το ΑΠΘ. 

Στις 23 Σεπτεμβρίου 1969, ανακοινώθηκε από τον Γενικό Γραμματέα Αθλητισμού ότι ενεκρίθη η αποδέσμευσης του Σιούρθα από τον Άρη και έγινε αποδεκτή η μεταγραφή του στην ομάδα της Α.Ε.Κ., η οποία όμως δεν υλοποιήθηκε ποτέ καθώς ο παίκτης αποφάσισε να αφοσιωθεί στην ιατρική επιστήμη.

Την περίοδο 1999-2002 διετέλεσε δήμαρχος του τότε Δήμου Ορφανού.

## Παραπομπές

## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Αθλητικής Ένωσης Τυρνάβου